b'\n_START_ARTICLE_\nBol\xc5\xa1oj teater\n_START_SECTION_\nZgodovina\n_START_PARAGRAPH_\nZa uradni za\xc4\x8detek tega gledali\xc5\xa1\xc4\x8da velja 28. marec (17. marec po julijanskem koledarju) 1776, ko je carica Katarina Velika dodelila knezu Petru Urusovu privilegij organiziranja gledali\xc5\xa1kih predstav vseh vrst, vklju\xc4\x8dno tudi ma\xc5\xa1karade, plese in druge oblike zabave, za dobo deset let._NEWLINE_Urusov je hitro za\xc5\xa1el v dolgove, zato si je vzel za partnerja britanskega trgovca Michaela Maddoxa, ki je tedaj delal velike posle po Carski Rusiji. Urusov je kasneje izstopil iz tega projekta, zato je tudi Maddox za\xc5\xa1el v nepremostljive dolgove, ki jih je na koncu prevzela carska zakladnica._NEWLINE_Bolj\xc5\xa1oj je svojo prvo zgradbo dobil leta 1780. Nahajala se je na desnem bregu reke Neglinaja v ulici Petrovka (zato so Moskov\xc4\x8dani to gledali\xc5\xa1\xc4\x8de imenovali Petrovski teater). Zgradba je bila sve\xc4\x8dano odprta 30. decembra 1780 in bila v funkciji do jeseni 1805, ko je pogorela. Bolj\xc5\xa1oj je ponovno postal brezdomec ter prirejal predstave po privatnih dvoranah. Leta 1808 je dobil dvorano Arbatov, leseno zgradbo, ki jo je v rekordnem \xc4\x8dasu zgradil Carlo Rossi. Tudi ta je leta 1812, v \xc4\x8dasu Napoleonovega zavzetja Moskve, pogorela._NEWLINE_Od 1806 je Bolj\xc5\xa1oj postal eno od carskih gledali\xc5\xa1\xc4\x8d. Njegova gledali\xc5\xa1ka \xc5\xa1ola za baletnike, pevce in glasbenike, do tedaj imenovana Teatrska \xc5\xa1ola Petrovski, je postala Moskovski teatrski carski licej (leta 1911 se je preimenovala v Moskovsko \xc5\xa1olo baleta)._NEWLINE_Nate\xc4\x8daj za projekt nove dvorane je bil izveden leta 1819. Na njem je zmagal Andrej Mihalkov, profesor na Umetni\xc5\xa1ki akademiji, a je bil na koncu njegov projekt zavr\xc5\xbeen kot predrag. Tedanji \xc5\xbeupan Moskve, Dmitrij Golicin, je leta 1820 naro\xc4\x8dil nov projekt pri arhitektu Osipu Boveju. Novi Bolj\xc5\xa1oj je bil projektiran kot klasicisti\xc4\x8dna pala\xc4\x8da, s portikom na osmih masivnih stebrih, na novem trgu, na katerega sredini je bil postavljen velik spomenik Apolonu._NEWLINE_Nova zgradba je bila odprta leta 1825 in je slu\xc5\xbeila svojemu namenu polnih 30 let, vse dokler tudi nje ni 11. marca 1853 prizadel po\xc5\xbear. Od nje so ostali samo kamniti deli._NEWLINE_Spet je bil izveden nate\xc4\x8daj, tokrat za obnovo zgradbe. Na nate\xc4\x8daju je zmagal Alberto Cavos, glavni arhitekt carskih gledali\xc5\xa1\xc4\x8d in profesor na Petrograjski umetni\xc5\xa1ki akademiji. Obnovljena zgradba gledali\xc5\xa1\xc4\x8da je bila leta 1856 zgrajena kot popolnoma nova in bistveno ve\xc4\x8dja zgradba, tako da so v novem gledali\xc5\xa1\xc4\x8du, visokem 6 nadstropij, lahko umestili ve\xc4\x8d kot 2300 gledalcev. Novi Bolj\xc5\xa1oj je bil sve\xc4\x8dano odprt 20. avgusta 1856, na dan kronanja carja Aleksandra II., z Bellinijevo opero Puritanci._NEWLINE_Ob koncu 19. stoletja je Bolj\xc5\xa1oj zrastel v mogo\xc4\x8dno gledali\xc5\xa1ko institucijo, katere operna in baletna produkcija ruskih in drugih evropskih avtorjev je imela mo\xc4\x8dan vpliv na te umetni\xc5\xa1ke zvrsti po celem zahodnem svetu. Po oktobrski revoluciji 1924 je Bolj\xc5\xa1oj dobil svoje drugo manj\xc5\xa1e prizori\xc5\xa1\xc4\x8de, leta 1961 pa tudi tretje, nedale\xc4\x8d od Kongresne pala\xc4\x8de v Kremlju, s kapaciteto 6000 gledalcev, ki je bila adaptirana v prizori\xc5\xa1\xc4\x8de za velike spektakle._NEWLINE_Bolj\xc5\xa1oj je, ne glede na vse te\xc5\xbeave, uspel pre\xc5\xbeiveti oktobrsko revolucijo, obe svetovni vojni in razpad Sovjetske zveze 1990 - 1991. V drugi svetovni vojni je bil delno evakuiran v sibirski Kujbi\xc5\xa1ev, del ansambla, ki je ostal v Moskvi pa je nadaljeval z uprizarjanjem predstav na njihovi manj\xc5\xa1i sceni. Velik del mlaj\xc5\xa1ih \xc4\x8dlanov ansambla je bil regrutiran v Rde\xc4\x8do armado. Glavna gledali\xc5\xa1ka zgradba je bila po\xc5\xa1kodovana 22. oktobra 1941, ko je bomba padla v portik, a je bila kljub vojni obnovljena v zimskih mesecih 1942._NEWLINE_Od sredine 1950-ih Bolj\xc5\xa1oj pogosto gostuje po svetu.\n_START_SECTION_\nDana\xc5\xa1nji Bolj\xc5\xa1oj\n_START_PARAGRAPH_\nGlavna gledali\xc5\xa1ka zgradba je bila \xc5\xbee ve\xc4\x8dkrat obnovljena (prvi\xc4\x8d 1921), a vedno na hitro, nikoli temeljito, \xc4\x8deprav je \xc5\xbee leta 1987 tedanja vladna komisija odlo\xc4\x8dila, da zgradba zaslu\xc5\xbei temeljito rekonstrukcijo. Po \xc5\xa1tevilnih odlogih, se je rekonstrukcija glavne zgradbe za\xc4\x8dela 1. julija 2005 in je trajala vse do 28. oktobra 2011._NEWLINE_Obnovljeni Bolj\xc5\xa1oj je bil sve\xc4\x8dano odprt z izvedbo opere Ruslan in Ljudmila Mihaila Glinke, na kateri so bili prisotni tedanji predsednik Rusije Medvjedev in predsednik vlade Putin.'